Kommissionens beslutning
af 13. juli 2001
om ændring af beslutning 93/402/EØF om dyresundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika for at tage hensyn til dyresundhedssituationen i Uruguay
(meddelt under nummer K(2001) 1892)
(2001/537/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 14 og 22, og
ud fra følgende betragtninger:
(1) Ved Kommissionens beslutning 93/402/EØF(3), senest ændret ved beslutning 2001/410/EF(4), fastsættes der sundhedsmæssige betingelser og bestemmelser om udstedelse af sundhedscertifikat ved indførsel af fersk kød fra Argentina, Brasilien, Chile, Colombia, Paraguay og Uruguay.
(2) Ved indførsel af fersk kød skal der tages hensyn til de forskelligartede epidemiologiske forhold i de pågældende lande og i de forskellige dele af disse lande.
(3) Veterinærmyndighederne i de pågældende lande skal bekræfte, at deres lande eller regioner har været fri for mund- og klovesyge og kvægpest i mindst 12 måneder. De skal endvidere forpligte sig til inden for 24 timer pr. telefax, telex eller telegram at underrette Kommissionen og medlemsstaterne om bekræftede tilfælde af ovennævnte sygdomme eller ændringer af vaccinationspolitikken i forbindelse hermed.
(4) Den 23. april 2001 bekræftede Uruguays veterinærmyndigheder udbrud af mund- og klovesyge i departementet Soriano. Der blev rapporteret yderligere sygdomsudbrud i andre regioner, og nødvaccination af alt kvæg blev gennemført.
(5) Uruguays veterinærmyndigheder suspenderede udstedelsen af certifikater for fersk kød af modtagelige arter til Det Europæiske Fællesskab den 23. april 2001.
(6) Ved Kommissionens beslutning 2001/388/EF(5) blev suspensionen bekræftet indtil 30 dage efter afslutningen af nødvaccinationsprogrammet for mund- og klovesyge i Uruguay.
(7) Veterinærmyndighederne i Uruguay har bekræftet, at deres vaccinationsprogram blev afsluttet den 7. juni 2001, og at sygdomssituationen synes at være under kontrol.
(8) Kommissionen vil aflægge kontrolbesøg i slutningen af juni 2001.
(9) Indførsel til Fællesskabet af slagteaffald til varmebehandling og udbenet fersk kød fra Uruguay kan genoptages.
(10) Overskrifterne i bilagene til beslutningen bør tydeliggøres og ændres.
(11) Beslutning 93/402/EØF bør ændres tilsvarende.
(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Bilag II til beslutning 93/402/EØF affattes som angivet i bilaget til nærværende beslutning. Det gælder for Uruguays vedkommende for kød af dyr, der er modtagelige for mund- og klovesyge, og som slagtes efter den 16. juli 2001.
Artikel 2
Denne beslutning er rettet til medlemsstaterne.
Udfærdiget i Bruxelles, den 13. juli 2001.